b'\n_START_ARTICLE_\nSpaudos in\xc5\xbeinerija\n_START_PARAGRAPH_\nSpaudos in\xc5\xbeinerija \xe2\x80\x93 informacini\xc5\xb3 technologij\xc5\xb3 dalis. Ji jungia savyje auk\xc5\xa1t\xc5\xb3j\xc5\xb3 technologij\xc5\xb3 pasiekimus lazeri\xc5\xb3, med\xc5\xbeiag\xc5\xb3 mokslo, mechanikos, informatikos srityje. Spaudos in\xc5\xbeinerija apima tokius sektorius kaip informacijos skleidimo, kult\xc5\xabros ir vaizduojamojo meno vertybi\xc5\xb3 i\xc5\xa1saugojimo, leidybos, reklamos, buitinio vartojimo paskirties spaudos gamini\xc5\xb3, saugiosios (apsaugotos nuo padirbimo) spaudos gamini\xc5\xb3, spaudos ant tekstil\xc4\x97s, spausdintin\xc4\x97s elektronikos ir kt. paruo\xc5\xa1im\xc4\x85 ir i\xc5\xa1leidim\xc4\x85. Spaudos in\xc5\xbeinerijos studijos susideda i\xc5\xa1 ikispausdimini\xc5\xb3 proces\xc5\xb3 (original\xc5\xb3 apdorojimas, maketavimas, dizaino darbai, spaudos form\xc5\xb3 gamyba), spausdinimo bei gamini\xc5\xb3 pospausdiminio apdorojimo. Nuo 2014 m. pri\xc4\x97mimo VGTU Spaudos in\xc5\xbeinerijos studij\xc5\xb3 programoje yra dvi specializacijos: Spaudos medij\xc5\xb3 in\xc5\xbeinerija ir 3D technologijos ir spausdinimas.\n_START_SECTION_\nIstorija\n_START_PARAGRAPH_\nPirmieji informacijos \xc5\xa1altiniai, pasiekiantys mus i\xc5\xa1 am\xc5\xbei\xc5\xb3 gl\xc5\xabdumos, yra ra\xc5\xa1ytiniai. Atsiradus pirmiesiems pie\xc5\xa1iniams olose, po to i\xc5\xa1radus ab\xc4\x97c\xc4\x97l\xc4\x99, buvo pasteb\xc4\x97ta, kad mintis galima u\xc5\xbera\xc5\xa1yti, po to kitiems \xc5\xbemon\xc4\x97ms jas perskaityti. Prad\xc5\xbeioje ra\xc5\xa1oma buvo ant akmens plok\xc5\xa1teli\xc5\xb3, med\xc5\xbeio lenteli\xc5\xb3, ber\xc5\xbeo to\xc5\xa1ies. V\xc4\x97liau buvo i\xc5\xa1rastas papirusas, gamintas Egipte i\xc5\xa1 nendri\xc5\xb3, pergamentas, gamintas i\xc5\xa1 jaun\xc5\xb3 gyvuli\xc5\xb3 odos. 105-aisiais m\xc5\xabs\xc5\xb3 eros metais Kinijoje Cai Lunis i\xc5\xa1randa popieri\xc5\xb3. Ilg\xc4\x85 laik\xc4\x85 kinai sl\xc4\x97p\xc4\x97 popieriaus gamybos paslapt\xc4\xaf, ir tik kai XII-ame am\xc5\xbeiuje \xc5\xa1i paslaptis buvo atskleista Europoje, informacijos paruo\xc5\xa1imo ir skleidimo priemon\xc4\x97se \xc4\xafvyko revoliucija. Apie 1440 metus Vokietijoje Johanas Gutenbergas i\xc5\xa1randa pirm\xc4\x85j\xc4\x85 spaudos ma\xc5\xa1in\xc4\x85. Atsiranda laikra\xc5\xa1\xc4\x8diai, knygos, popieriniai pinigai. Spaudos pramon\xc4\x97 ima spar\xc4\x8diai ir nesustabdomai vystytis. Kai 1920 m. buvo i\xc5\xa1rastas radijas, spaudai kaip informacijos priemonei buvo prognozuojamas \xc5\xbelugimas. Kaip matome, to ne\xc4\xafvyko. Dar daugiau, nepadar\xc4\x97 jai \xc5\xbealos 1950 m. i\xc5\xa1rasta televizija, 1980 m. kompiuteriai ir 1990 m. atsirad\xc4\x99s internetas. Kai buvo \xc5\xa1ven\xc4\x8diamas m\xc5\xabs\xc5\xb3 eros dut\xc5\xabkstantmetis, \xc5\xbeurnalas \xe2\x80\x9eScience world\xe2\x80\x9c apklaus\xc4\x97 25 t\xc5\xabkstan\xc4\x8dius respondent\xc5\xb3 \xc4\xafvairiose \xc5\xa1alyse, k\xc4\x85, j\xc5\xb3 manymu, vertingiausio \xc5\xbemonija suk\xc5\xabr\xc4\x97 per \xc5\xa1\xc4\xaf laikotarp\xc4\xaf. Atsakymai \xc4\xafvair\xc5\xabs, ta\xc4\x8diau spausdinimo ma\xc5\xa1ina u\xc5\xbe\xc4\x97m\xc4\x97 5-\xc4\x85j\xc4\x85 viet\xc4\x85, pralenkusi radij\xc4\x85, kompiuterius ir internet\xc4\x85. \xc5\xa0iuo metu padarytas prover\xc5\xbeis \xc4\xaf 3D spausdinimo technologijas.\n_START_SECTION_\nSpaudos svarba rinkoje\n_START_PARAGRAPH_\nI\xc5\xa1 principo spauda \xe2\x80\x93 tai da\xc5\xbe\xc5\xb3 ar kitoki\xc5\xb3 med\xc5\xbeiag\xc5\xb3 perk\xc4\x97limas nuo spaudos formos arba tiesiogiai ant spausdinamo objekto. \xc5\xa0iuo b\xc5\xabdu masi\xc5\xa1kai tira\xc5\xbeuojami laikra\xc5\xa1\xc4\x8diai, \xc5\xbeurnalai, knygos, reklamin\xc4\x97 produkcija, pakuot\xc4\x97s, etiket\xc4\x97s ir pan. Spaudos produkcija gali b\xc5\xabti juodai balta ir spalvota. Nuo pat ryto mus supa spaudos gaminiai \xe2\x80\x93 tai kava pakelyje, rytinis laikra\xc5\xa1tis, vaizdai ant m\xc5\xabs\xc5\xb3 drabu\xc5\xbei\xc5\xb3, pasai, reklama, pinigai ir t. t. Nu\xc4\x97j\xc4\x99 \xc4\xaf maisto preki\xc5\xb3 parduotuv\xc4\x99, mes matome tik dal\xc4\xaf nat\xc5\xabrali\xc5\xb3 produkt\xc5\xb3: visa kita yra pakuot\xc4\x97s su informacija apie prekes. Bet kokio verslo prad\xc5\xbeia neapsieina be spaudos produkt\xc5\xb3 \xe2\x80\x93 blank\xc5\xb3, leidim\xc5\xb3, sutar\xc4\x8di\xc5\xb3, kas yra spausdinama, pakuo\xc4\x8di\xc5\xb3, reklamini\xc5\xb3 skraju\xc4\x8di\xc5\xb3 ir pan.\n_START_SECTION_\nSpaudos pramon\xc4\x97 pasaulyje\n_START_PARAGRAPH_\nSpaudos pramon\xc4\x97 pasaulyje u\xc5\xbeima \xc5\xa1e\xc5\xa1t\xc4\x85 viet\xc4\x85 kit\xc5\xb3 pramon\xc4\x97s \xc5\xa1ak\xc5\xb3 tarpe. Nepaisant to, kaip beb\xc5\xabt\xc5\xb3 i\xc5\xa1sivys\xc4\x8diusios elektronin\xc4\x97s informavimo priemon\xc4\x97s, tokiose \xc5\xa1alyse, kaip JAV, spausdintin\xc4\x97s produkcijos gaminama u\xc5\xbe 353 JAV dolerius vienam \xc5\xbemogui \xc4\xaf metus, o Japonija pirmauja laikra\xc5\xa1\xc4\x8di\xc5\xb3 kiekiu vienam \xc5\xbemogui. Spausdintin\xc4\x97s produkcijos vidurkis vienam \xc5\xbdem\xc4\x97s planetos gyventojui sudaro 58 JAV dolerius per metus. Padauginus i\xc5\xa1 septyni\xc5\xb3 milijard\xc5\xb3 gyventoj\xc5\xb3, gaunamas \xc4\xafsp\xc5\xabdingas skai\xc4\x8dius, rodantis \xc5\xa1ios pramon\xc4\x97s \xc5\xa1akos gyvybingum\xc4\x85.\n_START_SECTION_\nLietuvoje\n_START_PARAGRAPH_\nLietuvoje sovietme\xc4\x8diu spaudos pramon\xc4\x97s specialistai su auk\xc5\xa1tuoju universitetiniu i\xc5\xa1silavinimu nebuvo ruo\xc5\xa1iami. Lietuva tur\xc4\x97jo vadinam\xc4\x85sias viet\xc5\xb3 kvotas universitetuose Maskvoje, Leningrade (dabar Sankt-Peterburgas) ir Lvove (Ukraina). Tik vienetai studijuodavo Vokietijoje. Specialistai buvo siun\xc4\x8diami i\xc5\xa1 Rusijos. Atk\xc5\xabrus nepriklausomyb\xc4\x99, dauguma j\xc5\xb3 gr\xc4\xaf\xc5\xbeo atgal \xc4\xaf savo t\xc4\x97vyn\xc4\x99, o spaudos pramon\xc4\x97 Lietuvoje \xc4\x97m\xc4\x97 spar\xc4\x8diai vystytis. \xc5\xa0iuo metu Lietuvoje veikia apie 400 su spauda susijusi\xc5\xb3 \xc4\xafmoni\xc5\xb3, jose dirba apie 10 t\xc5\xabkstan\xc4\x8di\xc5\xb3 darbuotoj\xc5\xb3. Pagrindin\xc4\x97 \xc4\xafmoni\xc5\xb3 koncentracija yra Vilniuje ir Kaune. Spauda \xc5\xa1iuo metu jungia pa\xc5\xbeangiausias auk\xc5\xa1t\xc4\x85sias technologijas. Tai naujausios med\xc5\xbeiagos, spausdinimo da\xc5\xbeai, lazeriai, tikslioji mechanika, elektronika, naujausios kompiuterin\xc4\x97s programos. Lietuvoje spaudos ma\xc5\xa1inos negaminamos, naudojama u\xc5\xbesienyje pagaminta brangi \xc4\xafranga su sud\xc4\x97tingu valdymu, reikalaujanti \xc5\xbeini\xc5\xb3 i\xc5\xa1 informacini\xc5\xb3 technologij\xc5\xb3, kalb\xc5\xb3 \xc5\xbeinojimo. Spaustuv\xc4\x97s labai daug eksportuoja, tod\xc4\x97l atsiveria didel\xc4\x97s galimyb\xc4\x97s \xc5\xbemoni\xc5\xb3 bendravimui, bendriems k\xc5\xabrybiniams veiksmams. Tai labai k\xc5\xabrybingas darbas.\n_START_SECTION_\nVGTU spaudos in\xc5\xbeinerijos studij\xc5\xb3 programa\n_START_PARAGRAPH_\nVilniaus Gedimino technikos universitetas ruo\xc5\xa1ia spaudos technologij\xc5\xb3 specialistus pagal spaudos in\xc5\xbeinerijos program\xc4\x85. \xc5\xa0alia bendrain\xc5\xbeinerini\xc5\xb3 dalyk\xc5\xb3 studijuojama ikispausdiminis paruo\xc5\xa1imas, spausdinimas ir pospausdiminis spaudini\xc5\xb3 apdorojimas, marketingas, vadyba, poligrafijos dizainas ir kompozicija, specialiosios kompiuterin\xc4\x97s programos. Pagal ERASMUS program\xc4\x85 galimos studijos nuo vieno semestro iki met\xc5\xb3 trukm\xc4\x97s ir u\xc5\xbesienyje. Pirmoje pakopoje \xc4\xafgyjamas kokybi\xc5\xa1kas gamybos in\xc5\xbeinerijos bakalauro diplomas. Kadangi spaustuv\xc4\x97s labai \xc4\xafvairios \xe2\x80\x93 vienos spausdina knygas ir laikra\xc5\xa1\xc4\x8dius, kitos \xc5\xbeurnalus, tre\xc4\x8dios gamina pakuotes, dar kitos saugiuosius produktus, apsaugotus nuo padirbin\xc4\x97jimo. Nuo 2014 m. pri\xc4\x97mimo VGTU Spaudos in\xc5\xbeinerijos studij\xc5\xb3 programoje yra dvi specializacijos: Spaudos medij\xc5\xb3 in\xc5\xbeinerija ir 3D technologijos ir spausdinimas. Vien\xc4\x85 i\xc5\xa1 j\xc5\xb3 galima rinktis studijuojant Spaudos in\xc5\xbeinerijos studij\xc5\xb3 programoje nuo tre\xc4\x8dio kurso.'